ಇದೇ ಮೊದಲ ಬಾರಿಗೆ ಮನುಷ್ಯನ ಮೇಲೆ ದಾಳಿ ಮಾಡಿದ ರೋಬೋಟ್: ನಿಜವಾಗುತ್ತಾ ಭವಿಷ್ಯ..? ಕೆಲವು ವಿಜ್ಞಾನಿಗಳು ಈ ಭೂಮಿ ಅಥವಾ ಮಾನವ ಕುಲ ಹೇಗೆ ನಾಶವಾಗುತ್ತೆ ಅನ್ನೋದಕ್ಕೆ ಕೊಟ್ಟಿರೋ ಹೇಳಿಕೆಗಳು ಅಚ್ಚರಿ ಹುಟ್ಟಿಸುವಂಥವು. ವಿಜ್ಞಾನಿಗಳ ಪ್ರಕಾರ ಮುಂದೊಂದು ದಿನ ಮಾನವನ ಪ್ರಗತಿ ಅಥವಾ ಆಧುನಿಕತೆಯೇ ಅವನ ಅಂತ್ಯಕ್ಕೆ ಕಾರಣವಾಗಬಹುದು. ಅಥವಾ ಉಲ್ಕೆಯೊಂದು ಭೂಮಿಗೆ ಬಡಿದು ಲಕ್ಷಾಂತರ ವರ್ಷಗಳ ಹಿಂದೆ ಡೈನೋಸಾರ್ಗಳು ಅವನತಿ ಹೊಂದಿದಂತೆ ಮಾನವ ಕುಲವೂ ಅವನತಿ ಹೊಂದಬಹುದು. ಅಥವಾ ವಿಚಿತ್ರ ಕಾಯಿಲೆಯೊಂದರಿಂದ ಇಡೀ ಮನುಕುಲ, ಜೀವಕುಲವೇ ನಾಶವಾಗಬಹುದು ಎಂದು ಆಯಾ ಕಾಲಕ್ಕೆ ಭವಿಷ್ಯ ನುಡಿದಿದ್ದಾರೆ. ರೋಬೋ ದಾಳಿ ಇವುಗಳಲ್ಲಿ ಒಂದು ರೋಬೋಟ್ಗಳು ಮಾನವ ಕುಲವನ್ನ ಅಂತ್ಯಗೊಳಿಸಬಹುದು ಎನ್ನುವುದು. ರೋಬೋಟ್ಗಳು ಹೇಗೆ ಮಾನವ ಕುಲವನ್ನ ಅಂತ್ಯಗೊಳಿಸುತ್ತೆ ಅನ್ನೋ ಪ್ರಶ್ನೆಗೆ ಉತ್ತರ ನೋಡೋದಾದ್ರೆ.. ನೀವು ಆರ್ಟಿಫಿಷಿಯಲ್ ಇಂಟಲಿಜನ್ಸ್ ಬಗ್ಗೆ ಕೇಳಿರಬಹುದು. ಆರ್ಟಿಫಿಷಿಯಲ್ ಇಂಟಲಿಜೆನ್ಸ್ ಎಂದರೆ ತನಗೆ ತಾನೇ ಯೋಚಿಸಿ ನಿರ್ಧಾರಕ್ಕೆ ಬರುವ ತಂತ್ರಜ್ಞಾನ. ಈ ತಂತ್ರಜ್ಞಾನವನ್ನ ಈಗಾಗಲೇ ರೋಬೋಟ್ಗಳಿಗೆ ಅಳವಡಿಸಲು ಸಾಕಷ್ಟು ಪ್ರಯೋಗಗಳು ನಡೆಯುತ್ತಿವೆ. ಈ ತಂತ್ರಜ್ಞಾನ ತನ್ನ ಮಿತಿಯನ್ನು ಮೀರಿ ಅತಿರೇಕಕ್ಕೆ ತಲುಪಿದಾಗ ಆರ್ಟಿಫಿಷಿಯಲ್ ಇಂಟಲಿಜೆನ್ಸ್ ತನ್ನ ಅಸ್ತಿತ್ವ ಉಳಿಸಿಕೊಳ್ಳಲಿಕ್ಕಾಗಿ ಮಾನವನ ಮೇಲೆ ದಾಳಿ ಮಾಡಲು ಮುಂದಾಗುವ ಸಾಧ್ಯತೆಯಿದೆಯಂತೆ. ಅದ್ರಲ್ಲೀ ಆರ್ಟಿಫಿಷಿಯಲ್ ಇಂಟಲಿಜೆನ್ಸ್ಗೆ ರೋಬೋಟ್ ಬಾಡಿ ಸಿಕ್ಕರೆ ಅದನ್ನೇ ಆಯುಧವನ್ನಾಗಿಸಿಕೊಂಡು ಮನುಷ್ಯನ ಮೇಲೆ ದಾಳಿಗಿಳಿಯುವ ಸಾಧ್ಯತೆ ಹೆಚ್ಚಿದೆ ಎನ್ನಲಾಗಿದೆ. ಕಿಲ್ಲರ್ ಡ್ರೋಣ್ ಯುನೈಟೆಡ್ ನೇಷನ್ ಕಿಲ್ಲರ್ ಡ್ರೋಣ್ ಅನ್ನೋ ರೋಬೋ ಯಾವುದೇ ಅಪ್ಪಣೆಯಿಲ್ಲದೇ ಓರ್ವ ಮನುಷ್ಯನನ್ನ ಇತ್ತೀಚೆಗೆ ಕೊಂದಿದೆ ಅನ್ನೋ ಬೆಚ್ಚಿಬೀಳಿಸುವ ಸುದ್ದಿಯೊಂದನ್ನ ಹೊರಹಾಕಿದೆ. 2018ರಲ್ಲಿ ಇದೇ ಯುನೈಟೆಡ್ ನೇಷನ್ ಎಲ್ಲಾ ಕಿಲ್ಲಿಂಗ್ ರೋಬೋಗಳನ್ನ ಬ್ಯಾನ್ ಮಾಡುವಂತೆ ಹೇಳಿತ್ತು. ಆದ್ರೆ, ಈಗಿನ ರಿಪೋರ್ಟ್ ಪ್ರಕಾರ ಕಿಲ್ಲಿಂಗ್ ರೋಬೋಗೆ ಯಾವುದೇ ಆಕ್ಟಿವೇಟೆಡ್ ಕೋಡ್ಗಳಿಲ್ಲದೆಯೇ ಅದು ಆಪರೇಟ್ ಆಗ್ತಾಯಿದ್ದು ಮನುಷ್ಯರನ್ನ ಅಟ್ಯಾಕ್ ಮಾಡಿದೆಯಂತೆ. ಟರ್ಕಿಶ್ ಮಿಲಿಟರಿ ಕಂಪನಿಯೊಂದು ಕಾರ್ಗು 2 ಎಂಬ ಕ್ವಾಡ್ಕಾಪ್ಟರ್ ಎಂಬ ಡ್ರೋಣ್ನ್ನ ತಯಾರಿಸಿದ್ದು ಅದು ಇನ್ನೂ ಜೀವಂತವಾಗಿದೆ ಅಂತ ಸಂಯುಕ್ತ ರಾಷ್ಟ್ರ ಸಂಸ್ಥೆ ಸ್ಪಷ್ಟ ಪಡಿಸಿದೆ. ಹೀಗಾಗಿ ವಿಜ್ಞಾನಿಗಳು ಹೇಳಿದ್ದ ಭವಿಷ್ಯ ನಿಜವಾಗುತ್ತಿದೆಯಾ ಎನ್ನುವ ಪ್ರಶ್ನೆ ಹಲವರಲ್ಲಿ ಮೂಡಿದೆ.